《古树道中登山绝顶望西南诸峰》
清代·何曰愈

嶕峣摩苍天，万壑泻激濑。古木猿狖啼，阴崖鬼神会。

四顾何茫茫，始讶坤舆大。群山皆俯伏，迤逦如积块。

侧听河汉流，俯视飞鸟背。举手扪日车，乃知天在外。

常恐地维薄，兼愁星辰碍。更喜西南峰，巘崿逞奇怪。

森然芒角出，罗列悉下拜。云海荡心胸，天风吹衣带。

览兹销烦忧，下山日正亥。

作者简介：何曰愈，字德持，号云垓，香山人。官岳池知县。有《余甘轩诗钞》。